UREDBA KOMISIJE (EU) 2021/1884 оd 27. listopada 2021. o izmjeni Priloga III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klorantraniliprol u mahunarkama (Tekst značajan za EGP)

EUROPSKA KOMISIJA, uzimajući u obzir Ugovor o funkcioniranju Europske unije, uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), budući da: (1) Maksimalne razine ostataka (MRO) za klorantraniliprol utvrđene su u dijelu A Priloga III. Uredbi (EZ) br. 396/2005. (2) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uvoznu tolerancu za klorantraniliprol koji se upotrebljava u Sjedinjenim Američkim Državama na mahunarkama. Podnositelj zahtjeva tvrdi da odobrenim uporabama te tvari na mahunarkama u Sjedinjenim Američkim Državama nastaju ostaci koji prekoračuju MRO iz Uredbe (EZ) br. 396/2005 te da je potreban viši MRO kako bi se izbjegle trgovinske zapreke pri uvozu navedenih kultura. (3) U skladu s člankom 8. Uredbe (EZ) br. 396/2005 predmetna država članica ocijenila je taj zahtjev i Komisiji dostavila izvješće o ocjeni. (4) Europska agencija za sigurnost hrane („Agencija”) ocijenila je taj zahtjev i izvješće o ocjeni, posebno ispitavši rizike za potrošače i, prema potrebi, za životinje, te je dala obrazloženo mišljenje o predloženom MRO-u (2). To je mišljenje dostavila podnositelju zahtjeva, Komisiji i državama članicama te ga je učinila dostupnim javnosti. (5) Agencija je zaključila da su svi uvjeti u pogledu podataka ispunjeni i da su izmjene MRO-a koje je zatražio podnositelj zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Utvrđeno je da ne postoji opasnost od prekoračenja prihvatljivog dnevnog unosa pri izlaganju toj tvari tijekom cijelog životnog vijeka konzumiranjem svih prehrambenih proizvoda koji je mogu sadržavati. Nadalje, Agencija je zaključila da utvrđivanje akutne referentne doze nije potrebno jer ta tvar ima nisku akutnu toksičnost. (6) Na temelju obrazloženog mišljenja Agencije i uzimajući u obzir čimbenike relevantne za pitanje koje se razmatra predložene izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005. (7) Uredbu (EZ) br. 396/2005 trebalo bi stoga na odgovarajući način izmijeniti. (8) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje, DONIJELA JE OVU UREDBU:

Članak 1. Prilog III. Uredbi (EZ) br. 396/2005 mijenja se u skladu s Prilogom ovoj Uredbi. Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 27. listopada 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the setting of import tolerances for chlorantraniliprole in strawberries and pulses (Obrazloženo mišljenje o utvrđivanju uvoznih toleranci za klorantraniliprol u jagodama i mahunarkama). EFSA Journal 2020.;18(11):6300.